DEN 112. FORSAMLING I DEN INTERPARLAMENTARISKE UNION I MANILLA, 3. - 8. APRIL 2005
Den norske delegasjonen bestod av de fire faste delegasjonsmedlemmene som er Karin Andersen (SV) Oddbjørg Ausdal Starrfelt (AP) Thore A. Nistad (FrP)og Finn Martin Vallersnes (H). Videre var Ola T. Lånke (KrF) og Trine Skei Grande (V) medlemmer av delegasjonen. Starrfelt var delegasjonleder under første halvdel av sesjonen, men Andersen overtok som leder siste halvdel. Alle delegasjonsmedlemmene deltok aktivt og holdt innlegg under sesjonen.
Plenum og generaldebatten

Det overordnede tema for generaldebatten denne gang var kvinnespørsmål. Mange viste til gapet mellom vedtate lover og programmer, og manglende gjennomføring i praksis av det som var vedtatt. HIV/AIDS, menneskehandel, og kvinner i konflikt var blant de temaer som ble berørt av mange talere.

Starrfelt holdt det norske hovedinnlegget i generaldebatten. Hun påpekte at kvinner må opprettholde kampen for sine rettigheter. Selv om mye er oppnådd i mange land, må man passe på at det ikke gjøres tilbakeskritt igjen. Her viste hun til at andelen kvinner i Stortinget sank noe i siste periode. Hun sa at også at mye gjenstår, bl.a. lik lønn for arbeid av lik verdi, og styreverv og toppstillinger i det offentlige for kvinner. I den fattige verden fremhevet hun at kvinners arbeid ofte er uformelt og uten rettigheter. Videre kritiserte Starrfelt såkalt kvinne-”mainstreaming” i utviklingshjelpen, som hun mente lett fører til at kvinnespørsmål nedprioriteres. I utviklingsland må utdanning for jenter prioriteres, og manglende medbestemmelse i forvaltning av landrettigheter var et demokratisk problem, mente hun. 

Nistad holdt innlegg på vegne av Nordisk Råd, og viste til Nordisk Råds fokusering på oppnåelse av Tusenårsmålene. De nordiske land er rike, og gir betydelig utviklingshjelp, men er langt mindre villige til å åpne sine markeder for produkter fra fattige land, sa han. Nistad understreket betydningen av godt styresett og effektiv administrasjon i mottakerlandene. Tusenårsmålene var også knyttet til gjeldsspørsmål, mente han, og viste til Norges gjeldslette overfor afrikanske land. 
Som vanlig vedtok plenum et hastetema. I motsetning til tidligere år var ikke valget av tema kontroversielt denne gang. Med utgangspunkt i tsunamikatastrofen og en resolusjonstekst foreslått av Sri Lanka vedtok plenum en tekst om forebygging og gjenoppbygging i forbindelse med naturkatastrofer (vedlagt). 

Forsamlingen vedtok følgende emner for neste vårkonferanse, som skal finne sted i Nairobi i mai 2006:

Førstekomité: Parlamentenes rolle for å styrke kontrollen med handel med håndvåpen.

Andrekomité: Parlamentenes rolle i miljøspørsmål

Tredjekomité: Hvordan parlamenter kan bidra til bekjempelse av vold mot kvinner. 
Førstekomité

I førstekomité deltok Grande og Andersen. Resolusjonen som skulle debatteres gjaldt parlamentenes rolle vedr. straffeforfølgning av folkemord, forbrytelser mot menneskeheten, krigsforbrytelser og terrorisme, med sikte på å unngå straffrihet. I sitt innlegg fremholdt Grande sammenhengen mellom internasjonal straffeforfølgning og IPUs arbeid for fred. Hun understreket betydningen av at statene samarbeider med Den internasjonale straffedomstol, og at de ratifiserer Domstolens statutter. Videre uttalte hun seg negativt mot de bilaterale avtaler som inngås for å sikre borgere av enkeltland immunitet. Grande ga uttrykk for det syn at terrorisme burde holdes utenfor denne resolusjonen, som i første rekke gjaldt internasjonale forbrytelser under Den internasjonale straffedomstols jurisdiksjon. Hun argumenterte for at det nå er viktig å konsolidere Domstolens virksomhet, og at man ikke bør gjenåpne debatten omkring terrorisme i tilknytning til Domstolen, der man ikke har kommet til enighet om en definisjon. Enkelte terroristhandlinger ville uansett omfattes av Domstolens jurisdiksjon, sa hun. Den norske delegasjonen hadde på forhånd innsendt skriftlig forslag til endring av resolusjonsteksten der man argumenterte for utelatelse av terrorisme i resolusjonen. På dette punkt møtte den norske delegasjonen motstand fra en rekke andre lands delegasjoner. Redaksjonskomiteen fremla deretter revidert resolusjonstekst, som i større grad skilte mellom terroristhandlinger og øvrige forbrytelser som var omfattet av resolusjonen. I lys av disse endringene og debatten som hadde funnet sted, fant den norske delegasjonen å kunne støtte den reviderte resolusjonsteksten, som så ble vedtatt ved konsensus (vedlagt). 
Andrekomité

Temaet for resolusjonen i andrekomité var parlamentenes rolle i nye finansierings- og handelsmekanismer i tilknytning til gjeld og oppnåelse av Tusenårsmålene. Vallersnes og Nistad deltok her. I sitt innlegg innledet Vallersnes med betydningen av å ha en helhetlig tilnærming til spørsmålet om finansiering og oppnåelse av Tusenårsmålene. Mottakerland må ha godt styresett og demokratiske institusjoner. Det må være partnerskap mellom giver- og mottakerland, mente han. Giverlandene må fortsette å prioritere ODA-bistand og oppnåelse av 0,7 % av BNP som mål for bistandene, uten å la debatt om nye finansieringsmekanismer bli en sovepute. Dette hadde den norske delegasjonen sendt skriftlig endringsforslag om forut for konferansen. Gjeldslette må ikke gis på bekostning av bistand, men komme i tillegg. I tilknytning til gjeldslette fremholdt Vallersnes sammenhengen mellom såkalte HIPC for gjeldslette, og strategiene for fattigdsomsreduksjon, dvs. PRSPene. Når det gjaldt resolusjonsforslagets formulering om internasjonal beskatning, hevdet Vallersnes at dette var prematurt. Det siste ble da også formulert mer generelt i revidert tekst til resolusjon, der uttrykkelig referanse til internasjonal beskatning gikk ut. Revidert resolusjonstekst ble vedtatt ved konsensus (vedlagt). 

Tredjekomité

I tredjekomité deltok Lånke i debatten om emnet HIV/AIDS og menneskerettigheter. I innlegget sitt tok Lånke opp problemet med stigma og diskriminering knyttet til HIV/AIDS, også i Norge, og at folk av den grunn ikke vil testes. Videre understreket han at kondom er et viktig virkemiddel for å hindre spredning av HIV/AIDS. Han påpekte hvilken grunnleggende trusel HIV/AIDS utgjør mot utvikling og oppnåelse av Tusenårsmålene. Lånke la særlig vekt på at HIV/AIDS rammer kvinner hardest i Afrika, særlig unge kvinner. I den forbindelse understreket han betydningen av utdanning av jenter og kvinner, slik at de kan ta kontroll over sine liv, og kan beskytte seg. Som følge av endringer i IPUs statutter ved forrige forsamling, kunne innspill fra IPUs kvinnemøte innarbeides under redaksjonskomiteens arbeid med resolusjonen. Teksten ble endret, og kvinnespørsmål ble meget sterkt fremhevet i den endelige resolusjonsteksten, som ble vedtatt ved konsensus (vedlagt). 
Tolv pluss-møter
Tolv pluss er den geopolitiske vestgruppen i IPU. Den saken som kom til å overskygge alle andre denne gangen i tolv pluss, var nominasjon av kandidat fra tolv pluss til presidentvervet i IPU. Valget av ny president skal finne sted under Geneve-sesjonen høsten 2005. Starrfelt ledet dette dagsordenspunkt under møtene fordi den belgiske tolv pluss-formannen er kandidat til presidentvervet i IPU. 

I tillegg til kandidaten fra Belgia, Geert Versnick, hadde presidenten i representantenes hus i Italia, Pier Ferdinando Casini, annonsert at han var kandidat. Det var planlagt at de to kandidatene skulle presentere seg for tolv pluss, men som følge av pavens bortgang og Casinis forpliktelser i den anledning, kunne ikke han komme til Manilla. I løpet av tolv pluss-møtene bekreftet den italienske delegasjonen at Casini ikke ønsket å delta i en avstemning i tolv pluss om hvem av de to som skulle være kandidat for gruppen. I stedet stiller Casini som kandidat uavhengig av noen geopolitisk gruppe. Debattene skapte stor debatt, uro og splittelse i tolv pluss. Imidlertid fikk Versnick et stort flertall av stemmene i tolv plussgruppen i en avstemning om man ønsket ham som tolv pluss-kandidat eller ikke. Andre geopolitiske grupper hadde ikke fremmet noen kandidat til vervet som ny IPU-president, men fristen for dette utløper ikke før umiddelbart før åpningen av IPU-forsamlingen til høsten. 

For øvrig ble canadiske Patricia Torsney valgt som ny formann for tolv pluss, etter at Versnick hadde meddelt at han ikke ønsket å stå til gjenvalg.

Det fant sted en debatt i lys av en meget kritisk konsulentrapport om IPUs kommunikasjonsstrategi og image. Mange av delegatene mente at IPUs nyttige prosjektarbeid for nye parlamenter og demokratier ikke kommuniseres i tilstrekkelig grad. Det samme gjelder betydningen av de personlige kontakter som kan knyttes gjennom IPU, og den informasjonsutveksling som finner sted. Andre mente at rapporten egentlig kritiserte IPUs aktiviteter, og ikke bare manglende kommunikasjonsstrategi. Manglende informasjon til nasjonale parlamenter om IPU ble også trukket fram som et problem. 

Paneldebatter
Det ble avholdt en paneldebatt om migrasjon og utvikling og en om vold mot kvinner og barn i konfliktsituasjoner. 

I den sistnevnte debatten holdt Andersen innlegg der hun først understreket at alle parter må overholde sine folkerettslige forpliktelser som gjelder i væpnet konflikt. Dessuten anmodet hun både giverland og mottakerland for utviklingsbistand om å bidra til finansiering av UNICEFs arbeid og nasjonale planer for beskyttelse av barn i konflikt. Situasjonen i Burma ble spesielt nevnt av Andersen, der hun refererte til gjentatte rapporter om voldtekt og vold mot kvinner som ledd i krigføringen. Hun viste til debatten i FNs sikkerhetsråd i oktober 2004 om SR-resolusjon 1325 om kvinner i væpnet konflikt, der situasjonen i Burma hadde vært omtalt. 
Midtøsten-komiteen

Midtøsten-komiteen ledes av Finn Martin Vallersnes. Under komiteens første møte uten partene i konflikten til stede, var komiteens medlemmer enige om at utsiktene til fred i regionen var betydelig bedret de siste måneder. Likevel kunne man ennå ikke konstatere noen avgjørende skritt fremover. Komiteen drøftet også muligheten for observatør-deltakelse under det palestinske parlamentsvalget i juli i år. Komiteens medlemmer kunne evt. inkluderes i observatør-delegasjoner organisert av nasjonale parlamenter eller internasjonale organisasjoner. 
Komiteen arrangerte et møte mellom Knesset og Palestine National Council. (Palestine Legislative Council deltok ikke med noen delegasjon under IPU-sesjonen denne gang). Representanter fra Jordan og Egypt deltok under deler av møtet. Knessets representanter sa at uten videre voldshandlinger kunne det bli mulig å gå videre fra Israels tilbaketrekkingsplan til gjennomføring av veikartet for fred. Den palestinske delegasjonen fremhevet interessen i våpenhvile for å sikre valgkampanjen forut for parlamentsvalget. (Midtøsten-komiteens rapport er vedlagt.)
Generelt kan man konkludere at tonen i Midtøsten-komiteen og i andre fora under denne IPU-forsamlingen var preget av en noe mer konstruktiv holdning fra partene i Midtøsten-konflikten.

IPUs menneskerettighetskomité
Komiteen undersøker enkeltsaker om parlamentsmedlemmer som fengsles av politiske grunner, eller som på annen måte angripes av hjemlandets myndigheter i strid med demokratiske prinsipper. Parlamentarikere i 17 IPU-land fikk sine saker gjennomgått av formannen i IPUs menneskerettighetskomité under møtet i IPUs Råd. Visse land protesterte, mens andre valgte å ikke være til stede under gjennomgangen.

Andersen tok i tolv pluss opp situasjonen for opposisjonspolitikere i Kambodsja, som ikke fikk delta under denne IPU-sesjonen, og som var fratatt parlamentarisk immunitet eller fengslet. Det ble enighet om at Menneskerettighetskomiteen burde se på disse sakene, og Andersen sendte brev til denne komiteen i etterkant av konferansen med anmodning om dette. 

